EFTAN VALVONTAVIRANOMAISEN SUOSITUS

N:o 154/99/KOL,

annettu 2 päivänä heinäkuuta 1999,

virallista elintarvikkeiden tarkastusta koskevasta yhteensovitetusta ohjelmasta vuodeksi 1999

EFTAN VALVONTAVIRANOMAINEN, joka

ottaa huomioon Euroopan talousalueesta tehdyn sopimuksen ja erityisesti sen 109 artiklan ja pöytäkirjan 1,

ottaa huomioon valvontaviranomaisen ja tuomioistuimen perustamisesta tehdyn sopimuksen ja erityisesti sen 5 artiklan 2 kohdan b alakohdan ja pöytäkirjan 1,

ottaa huomioon ETA-sopimuksen liitteessä II olevan XII luvun 50 kohdassa mainitun säädöksen virallisesta elintarvikkeiden tarkastuksesta (neuvoston direktiivi 89/397/ETY) ja erityisesti sen 14 artiklan 3 kohdan,

on kuullut EFTAn valvontaviranomaista avustavaa EFTAn elintarvikekomiteaa,

sekä katsoo, että

Euroopan talousalueen moitteettoman toiminnan vuoksi on tarpeen luoda yhteensovitettuja elintarvikkeiden tarkastusohjelmia Euroopan talousalueen tasolla,

kyseisissä ohjelmissa korostetaan ETA-sopimuksen nojalla voimassa olevan elintarvikelainsäädännön noudattamista, kansanterveyden suojelua, kuluttajansuojaa ja hyvän kauppatavan mukaista kauppaa,

kansallisten ohjelmien ja yhteensovitettujen ohjelmien samanaikaisesta täytäntöönpanosta voidaan saada tietoa ja kokemusta, johon tulevat tarkastustoimet voidaan perustaa,

Liechtensteinin on pantava täytäntöön ETA-sopimuksen liitteessä II olevassa XII luvussa mainitut säädökset 1 päivään tammikuuta 2000 mennessä. Liechtensteinin oli määrä pyrkiä parhaan kykynsä mukaan panemaan täytäntöön kyseisessä luvussa mainitut säädökset 1 päivään tammikuuta 1997 mennessä. Siksi Liechtenstein sisältyy tähän vuodelle 1999 annettavaan suositukseen,

Euroopan komissio on virallista elintarvikkeiden tarkastusta koskevasta yhteensovitetusta ohjelmasta vuodeksi 1999 22 päivänä joulukuuta 1998 antamassaan suosituksessa suositellut Euroopan unionin jäsenvaltioille vastaavan ohjelman soveltamista,

ON ANTANUT TÄMÄN SUOSITUKSEN:

Suositellaan, että Islanti, Liechtenstein ja Norja ottavat vuonna 1999 näytteitä ja/tai tekevät tarkastuksia sekä suorittavat laboratorioanalyysejä, jos niitä määrätään, koskien

a) kahvin sisältämää okratoksiini A:ta;

b) elintarvikkeiden lisäaineita.

1. Vaikka näytteenottotiheyksiä ei ole määrätty, islannin, Liechtensteinin ja Norjan suositellaan varmistavan, että näytteitä otetaan riittävästi, jotta kussakin valtiossa saadaan yleiskäsitys käsiteltävänä olevasta asiasta. Lisäksi tehdään ehdotuksia analyysimenetelmiksi.

2. Islannin, Liechtensteinin ja Norjan suositellaan toimittavan pyydetyt tiedot liitteissä esitettyjen lomakkeiden muodossa tulosten vertailukelpoisuuden parantamiseksi.

3. Kahvin sisältämä okratoksiini A

Tämän ohjelman osan tarkoituksena on koota tietoja Islannin, Liechtensteinin ja Norjan toteuttamista toimenpiteistä, kun on havaittu sellaisen vaarallisen aineen liian korkeita pitoisuuksia, jonka osalta ei ole määritelty ylärajaa. Euroopan talousalueen ja jäsenvaltioiden lainsäädännön mukaisesti ihmisten ravinnoksi tarkoitettujen elintarvikkeiden on oltava turvallisia, ja erityisesti ETA-sopimuksen liitteessä II olevan XII luvun 54 f kohdassa mainitun elintarvikkeissa olevia vieraita aineita koskevista yhteisön menettelyistä annetun säädöksen (neuvoston asetus (ETY) N:o 315/93) 2 artiklassa kielletään kansanterveyden ja erityisesti toksikologian kannalta liian suuria määriä vieraita aineita sisältävien elintarvikkeiden saattaminen markkinoille.

Okratoksiini A:ta pidetään voimakkaasti nefrotoksisena ja syöpää aiheuttavana aineena, jolla on genotoksisia ominaisuuksia. Kahvin sisältämälle okratoksiini A:lle ei ole vahvistettu tarkkaa ylärajaa ETA-sopimuksessa eikä myöskään useimmissa EFTAn jäsenvaltioissa.

Nykyisestä tieteellisestä aineistosta ei käy selvästi ilmi, miten erilaiset käsittelytavat, kuten paahtaminen, vaikuttavat okratoksiinipitoisuuden alenemiseen. Lisäksi raakakahvia myydään jonkin verran suoraan kuluttajille. Siksi kaikenlaisen kahvin (raakakahvin ja paahdetun, jauhetun tai pikakahvin) okratoksiini A -pitoisuutta olisi valvottava.

Näytteenotossa olisi noudatettava maapähkinöissä ja niistä valmistetuissa tuotteissa olevien aflatoksiinien virallista tarkastusta varten 16 päivänä heinäkuuta 1998 annetussa komission direktiivissä 98/53/EY(1) säädettyjä menetelmiä.

4. Elintarvikkeiden lisäaineet

Lisäaineiden käyttöä elintarvikkeissa säännellään useilla direktiiveillä: makeutusaineita koskevalla direktiivillä 94/35/EY(2), sellaisena kuin se on muutettuna direktiivillä 96/83/EY(3); väriaineita koskevalla direktiivillä 94/36/EY(4); muita lisäaineita kuin väriaineita ja makeutusaineita koskevalla direktiivillä 95/2/EY(5), sellaisena kuin se on muutettuna direktiivillä 96/85/EY(6).

Tämän ohjelman osan tarkoituksena on selvittää, miten edellä mainittuja direktiivejä vastaavaa kansallista lainsäädäntöä noudatetaan Islannissa, Liechtensteinissa ja Norjassa ja mitä toimenpiteitä nämä valtiot ovat toteuttaneet, jos lainsäädäntöä ei ole noudatettu.

Valvontaan pitäisi kuulua tarkastukset elintarvikkeiden tuotantolaitoksissa (valmistusohjeiden tarkistaminen) ja markkinoilta tai elintarvikkeiden tuotantolaitoksista otettujen näytteiden analyysi.

Tarkastusten ja analyysien tulokset on kirjattava liitteessä oleviin lomakkeisiin. Lomakkeet on laadittu siihen muotoon, jossa Islannin, Liechtensteinin ja Norjan vuosittaisten tarkastusohjelmien tilastotiedot on toimitettava.

Tutkimuksessa olisi käytännön syistä keskityttävä rajattuun määrään lisäaineita. Tutkittaviksi olisi valittava sellaiset lisäaineet, joiden käyttöä koskevissa Islannin, Liechtensteinin ja Norjan arvioinneissa tulee ilmi riski sallitun päivittäisen saannin ylittymisestä.

Liitteen lisäaineluettelo on tarkoitettu ohjeelliseksi valittaessa ensisijaisesti tutkittavia aineita, ja Islanti, Liechtenstein ja Norja voivat lisätä tutkimusraporttiin muita lisäaineita, jotka ovat niille merkityksellisiä.

Liitteessä esitetyt tuoteryhmät ovat valittava ryhmiksi, joista lisäaineita etsitään, sillä ne ovat ne tuoteryhmät, joista tutkittavia lisäaineita pääasiassa saadaan. Muita tuotteita ei kuitenkaan suljeta pois.

Tehty Brysselissä 2 päivänä heinäkuuta 1999.

EFTAn valvontaviranomaisen puolesta

Hannes HAFSTEIN

Kollegion jäsen

(1) EYVL L 201, 17.7.1998, s. 93.

(2) EYVL L 237, 10.9.1994, s. 3.

(3) EYVL L 48, 19.2.1997, s. 16.

(4) EYVL L 237, 10.9.1994, s. 13.

(5) EYVL L 61, 18.3.1995, s. 1.

(6) EYVL L 86, 28.3.1997, s. 4.

LIITE

>PIC FILE= "L_2000068FI.007002.EPS">

>PIC FILE= "L_2000068FI.007101.EPS">

>PIC FILE= "L_2000068FI.007201.EPS">

>PIC FILE= "L_2000068FI.007301.EPS">

>PIC FILE= "L_2000068FI.007401.EPS">

>PIC FILE= "L_2000068FI.007501.EPS">

>PIC FILE= "L_2000068FI.007601.EPS">

>PIC FILE= "L_2000068FI.007701.EPS">

>PIC FILE= "L_2000068FI.007801.EPS">

>PIC FILE= "L_2000068FI.007901.EPS">